## Rješenje kojim se društvu Raiffeisen mirovinsko društvo za upravljanje obveznim mirovinskim fondom d.d., Zagreb, ne odobrava status institucionalnog ulagatelja

### NN 71/2007 (9.7.2007.), Rješenje kojim se društvu Raiffeisen mirovinsko društvo za upravljanje obveznim mirovinskim fondom d.d., Zagreb, ne odobrava status institucionalnog ulagatelja

# HRVATSKA AGENCIJA ZA NADZOR FINANCIJSKIH USLUGA

2211

Sukladno
odredbama članka 15. stavak 1. točka 4. alineja 1. i članka 8. stavak 1. Zakona
o Hrvatskoj agenciji za nadzor financijskih usluga (»Narodne novine«, broj
140/05) te članka 102. stavak 3. Zakona o tržištu vrijednosnih papira (»Narodne
novine« br 84/02, 138/06), na temelju zahtjeva
društva Raiffeisen mirovinsko društvo za upravljanje
obveznim mirovinskim fondom d.d. Zagreb, Magazinska 69/V, za odobrenje statusa
institucionalnog ulagatelja, Hrvatska agencija za
nadzor financijskih usluga, na sjednici održanoj dana 28. lipnja 2007. godine,
donijela je

## RJEŠENJE

1.
Društvu Raiffeisen mirovinsko društvo za upravljanje obvez­nim mirovinskim fondom d.d.
Zagreb, Magazinska 69/V, ne odobrava se status institucionalnog ulagatelja.

2.
Ovo rješenje objavit će se u »Narodnim novinama«.

```
Obrazloženje
```

Društvo
Raiffeisen mirovinsko društvo za upravljanje obveznim
mirovinskim fondom d.d. Zagreb, Magazinska 69/V (u daljnjem tekstu: Podnositelj
zahtjeva), podnijelo je 29. ožujka 2007. godine, Hrvatskoj agenciji za nadzor
financijskih usluga (dalje: Agencija) zahtjev za odobrenje statusa
institucionalnog ulagatelja, sukladno odredbi članka
102. stavak 3. Zakona o tržištu vrijednosnih papira, a 13. lipnja 2007. godine,
dopunu toga zahtjeva.

U
svom zahtjevu, Podnositelj zahtjeva navodi da svoja novčana sredstva, između
ostaloga, ulaže u državne vrijednosne papire, na temelju članka 17. Zakona o obveznim
i dobrovoljnim mirovinskim fondovima, radi ostvarenja dobiti na temelju razlike
u cijeni te koristi devizne forward poslove radi
zaštite financijske imovine od tržišnih rizika. Podnositelj zahtjeva nadalje
navodi da ima iskustva u ulaganju u vrijednosne papire i u trgovanju s
vrijednosnim papirima s obzirom da upravlja Raiffeisen
obveznim mirovinskim fondom te ima organizacijsku strukturu u potpunosti
prilagođenu tržišnim standardima.

Isto
tako, Podnositelj zahtjeva navodi da mu je status institucionalnog ulagatelja potreban radi smanjenja troškova trgovanja s
vrijednosnim papirima te omogućavanja izravnog pristupa drugim institucionalnim
ulagateljima.

Iz
Financijskih izvještaja za 2006. godinu i za razdoblje od 1. 1. 2007. do 31. 3.
2007. godine, vidljivo je da Podnositelj zahtjeva svoju imovinu sporadično
ulaže u dužničke vrijednosne papire i derivativne
financijske instrumente. Sukladno odredbi članka 69. stavka 1. točke 1. i 2.
Zakona o obveznim i mirovinskim fondovima (»Narodne novine« broj: 49/99, 63/00,
103/03 i 177/04, dalje: ZMIF) mirovinskom društvu dopušteno je samo ulaganje u
kratkoročne zapise i druge kratkoročne dužničke vrijednosne papire izdane od RH
i HNB-a te kratkoročne bankovne depozite i repo poslove i dugoročne obveznice i
dugoročne dužničke vrijednosne papire izdane od strane Republike Hrvatske i
Hrvatske narodne banke. Pritom, sukladno odredbama članka 17. ZMIF-a, svrha
ulaganja u ovakve kratkoročne i dugoročne dužničke vrijednosne papire je
isključivo održanje temeljnog kapitala s obzirom na njihovu likvidnost i
sigurnost. Nadalje, sukladno članku 17. ZMIF-a, sredstva društva ne smije se
ulagati u derivativne instrumente.

Odredbom
članka 6. stavak 1. Zakona o obveznim i dobrovoljnim mirovinskim fondovima,
propisano kako je predmet poslovanja mirovinskog društva isključivo osnivanje
mirovinskog fonda i upravljanje tim fondom, te aktivnosti koje su izravno
povezane s obavljanjem poslova upravljanja mirovinskim fondom.

Odredbom
članka 2. stavka 1. točke 9. Zakona, status institucionalnog ulagatelja priznat je mirovinskom fondu. Pritom,
Podnositelj zahtjeva je mirovinsko društvo u smislu odredbi članka 2. ZMIF-a,
te je sukladno članku 6. stavku 1. ZMIF-a, predmet njegovog poslovanja
isključivo osnivanje mirovinskog fonda i upravljanje tim fondom, te aktivnosti
koje su izravno povezane s obavljanjem poslova upravljanja mirovinskim fondom.
Na taj način mirovinsko društvo djeluje kao fiducijarna
institucija koja u svoje ime a za račun mirovinskog fonda ulaže imovinu
mirovinskog fonda, što je jedina i isključiva djelatnost takvog društva.

U
provedenom postupku utvrđeno je da Podnositelj zahtjeva vrijednosnim papirima
koje drži, odnosno proizvodima vezanim uz vrijednosne papire, trguje u vlastito
ime i za vlastiti račun, i pri tom svoja novčana sredstva ne ulaže
kontinuirano, obrtimice u druge vrijednosne papire,
radi ostvarenja dobiti na temelju razlike u cijeni ili radi zaštite financijske
imovine od tržišnih rizika, ne prikuplja novčana sredstava od drugih osoba i ne
posreduje za njih u trgovanju vrijednosnim papirima, a način i obim trgovanja
vrijednosnim papirima od strane Podnositelja zahtjeva, ne može se izjednačiti s
onima institucionalnih ulagatelja, određenih odredbom
članka 2. stavka 1. točke 9. Zakona o tržištu vrijednosnih papira, niti se
slijedom svega navedenoga može smatrati da Podnositelj zahtjeva ima iskustva: u
ulaganju u vrijednosne papire i trgovanju vrijednosnim papirima, upravljanju
portfeljem u smislu izloženosti tržišnim rizicima, niti obavljanju fiducijarne funkcije.

Nakon
provedenog postupka, Agencija ocjenjuje da nisu ispunjeni uvjeti da se
Podnositelju zahtjeva odobri status institucionalnog ulagatelja
pa je na temelju odredbe članka 102. stavka 3. Zakona o tržištu vrijednosnih
papira, riješeno je kao u izreci.

POUKA
O PRAVNOM LIJEKU

Protiv
ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa:
UP/I-451-04/07-11/4
Urbroj: 326-111/06– 5
Zagreb, 28 lipnja 2007.

Predsjednik Uprave

**Ante Samodol, v. r.**

Rješenje, NN 71/2007-2211